SKRIFTLIG FORESPØRGSEL E-1919/02

af André Brie (GUE/NGL) til Kommissionen

(3. juli 2002)

Om: Brud på forskellige EU-direktiver og -bestemmelser i forbindelse med oprettelsen af en luft-til-jord skydeplads i Brandenburg

På baggrund af det tyske forsvarsministeriums konkrete planer om at opføre en luft-til-jord skydeplads i Kyritz-Ruppiner-Heide (Brandenburg) bedes Kommissionen oplyse, om den på en eller anden måde allerede har fået kendskab til disse bestræbelser? Er dette ikke tilfældet, anmodes Kommissionen om at tage stilling til følgende problematik:

Den nævnte luft-til-jord skydeplads skal efter planen opføres i umiddelbar nærhed af Müritz nationalparken (indflyvningsområdet vil være lige over nationalparken), hvilket ifølge forskellige analyser ikke alene vil være i modstrid med egne nationale, men også med følgende internationale bestemmelser:

- Nationalparkens område er fuglebeskyttelsesområde i henhold til Rådets direktiv (79/409/EØF(1)) om beskyttelse af vilde fugle.

- Kommissionen har erklæret dele af nationalparken for lokalitet af fællesskabsbetydning i henhold til habitat-direktivet (92/43/EØF(2)).

- Müritz nationalparken indgår i det sammenhængende net, Natura 2000

- Forbundsrepublikken Tyskland er i henhold til et EU-direktiv forpligtet til at standse enhver aktivitet, der ikke harmonerer med målsætningerne om at beskytte europæiske bevaringsområder (forbudet konkretiseres i artikel 6, stk. 2-4, i habitat-direktivet og i § 19c i den tyske naturbevaringslov, BnatSchG (Gesetz über Naturschutz und Landschaftspflege), i form af nødvendigheden af en vurdering med hensyn til virkningerne.

Kan Kommissionen derfor i betragtning af disse brud på fællesskabslovgivningen samt en eventuel tilbagebetaling af EU-støtte oplyse,

- om den er parat og i stand til snarest at undersøge denne problematik på stedet?

- om den kan og vil gribe forebyggende ind og på hvilken måde?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(5. august 2002)

Kommissionen har modtaget ikke nærmere detaljerede oplysninger om planer om militære aktiviteter i området Wittstock-Ruppiner Heide.

Den tyske regering har foreslået Kommissionen dette område som lokalitet af fællesskabsbetydning (pSCI) i henhold til Rådets direktiv 92/43/EØF om bevaring af naturtyper samt vilde dyr og planter (Habitatdirektivet). Der er anmodet om yderligere oplysninger hos den oprindelige afsender for at sætte Kommissionen i stand til at bedømme, om dette direktiv overholdes.

Den tyske regering anmeldte også området Müritz Nationalpark som et særligt beskyttet område i henhold til Rådets direktiv 79/409/EØF af 2. april 1979 om beskyttelse af vilde fugle (Fugledirektivet) og har også foreslået en del af dette område som en lokalitet af fællesskabsbetydning i henhold til direktiv 92/43/EØF.

Med henblik på mulige virkninger på disse områder må det bemærkes, at beskyttelsesordningen i henhold til artikel 6, stk. 2-4, kun finder anvendelse, hvis der er sandsynlighed for væsentlige påvirkninger af områdernes integritet i lyset af de pågældende bevaringsmål.

Kommissionen har endnu ikke modtaget oplysninger, som påviser, at der er sandsynlighed for væsentlige påvirkninger af et eller flere af ovennævnte områder. Navnlig har Kommissionen ikke kendskab til de analyser, som det ærede medlem henviser til, og den ville være glad for at få tilsendt disse med henblik på at vurdere sagen.

Ud fra de foreliggende oplysninger er Kommissionen af den opfattelse, at der ikke er grundlag for at kræve fællesskabsfinansieringen tilbagebetalt.